Broj: 711-I-837-P-303-17/19-08-11

Zagreb, 1. veljače 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa** **dužnosnika Zdravka Brljeka, općinskog načelnika Općine Novigrad Podravski**,na 37. sjednici, održanoj 1. veljače 2019.g., donosi sljedeću:

 **ODLUKU**

**Postupak za odlučivanje o sukobu interesa protiv dužnosnika Zdravka Brljeka, općinskog načelnika Općine Novigrad Podravski, neće se pokrenuti, s obzirom da navodi iz zaprimljene prijave od 13. srpnja 2017.g., u odnosu na radni odnos dužnosnika u Gradu Koprivnici i poslovni odnos Općine Novigrad Podravski s trgovačkim društvom KOMUNALAC d.o.o. Koprivnica, ne upućuju na moguću povredu odredbi ZSSI-a.**

Obrazloženje

Uvidom u Registar dužnosnika utvrđeno je da dužnosnik Zdravko Brljek obnaša dužnost općinskog načelnika Općine Novigrad Podravski od 13. lipnja 2017.g.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu istog Zakona. Stoga je i Zdravko Brljek povodom obnašanja gore navedene dužnosti obvezan postupati sukladno odredbama ZSSI-a.

Povjerenstvo je 13. srpnja 2017.g. zaprimilo neanonimnu prijavu u kojoj se u bitnom navodi da je prijavljeni dužnosnik uz obnašanje dužnosti općinskog načelnika Općine Novigrad Podravski zaposlen kao službenik u Gradu Koprivnici. Grad Koprivnica je osnivač trgovačkog društva GKP Komunalac d.o.o. Koprivnica, koje obavlja poslove prikupljanja, odvoza i zbrinjavanja komunalnog otpada na području Općine Novigrad podravski. Dužnosnik u Gradu Koprivnici obavlja prvenstveno poslove komunalnog redara te time neposredno surađuje s navedenim trgovačkim društvom. Općina Novigrad Podravski navedeno trgovačko društvo plaća također i za održavanje zelenih otoka te za usluge održavanja groblja. Dužnosnik ukazuje i na istu stranačku pripadnost kao i direktorice trgovačkog društva GKP Komunalac Koprivnica d.o.o. Prijava je zaprimljena u knjizi ulazne pošte Povjerenstva pod brojem: 711-U-4616-P-303/17-01-2.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Sukladno članku 39. stavku 4. ZSSI-a, podnositelju prijave jamči se zaštita anonimnosti.

Povodom zaprimljene prijave Povjerenstvo je izvršilo uvid u Sudski registar Trgovačkog suda u Varaždinu te je utvrdilo da je pod MBS: 010036309 upisano trgovačko društvo Gradsko komunalno poduzeće KOMUNALAC d.o.o. (skraćena tvrtka KOMUNALAC d.o.o.), OIB: 41412434130. Osnivač navedenog trgovačkog društva je Grad Koprivnica, dok je kao osoba ovlaštena za zastupanje upisana Maja Hleb, predsjednica Uprave.

Dužnosnik Zdravko Brljek je 11. srpnja 2017.g. podnio Izvješće o imovinskom stanju dužnosnika povodom stupanja na dužnost općinskog načelnika Općine Novigrad Podravski. Dužnosnik je u rubrici „Primarna dužnost“ naveo kako dužnost općinskog načelnika obnaša volonterski. Pod „Podacima o drugim poslovima dužnosnika tijekom obnašanja mandata“ dužnosnik je naveo kako tijekom obnašanja dužnosti obavlja poslove komunalnog redara u Gradu Koprivnici od 1. siječnja 2016.g. Dužnosnik je u podnesenom Izvješću Povjerenstvu prijavio plaću koju ostvaruje kod drugog poslodavca, kao i volontersku naknadu za obnašanje dužnosti općinskog načelnika.

Na traženje Povjerenstva, Grad Koprivnica je dostavila očitovanja, KLASA: 023-01/18-01/0027 od 17. prosinca 2018.g., i KLASA: 023-01/18-01/0027, u kojima se navodi kako je Zdravko Brljek bio zaposlen u Gradu Koprivnici u razdoblju od 1. prosinca 2013.g. do 31. prosinca 2015.g. na određeno vrijeme na radnom mjestu referenta za prostorno uređenje i gradnju, te u razdoblju od 1. siječnja 2016.g. do 31. prosinca 2017.g. na neodređeno vrijeme na radnom mjestu referenta – komunalnog redara. Imenovanom je služba u Gradu Koprivnici sporazumno prestala s danom 31. prosinca 2017.g. Na radnom mjestu referenta – komunalnog redara Zdravko Brljek obavljao je poslove nadzora nad provedbom odredbi komunalnog reda u svezi uređenja naselja, održavanja čistoće i čuvanja javnih površina, korištenja javnih površina, skupljanja, odvoza i postupanja sa skupljenim komunalnim otpadom, uklanjanja snijega i leda, uklanjanja protupravno postavljenih predmeta, poduzimanje odgovarajućih mjera za provođenje komunalnog reda, rješavao upravne stvari u području održavanja komunalnog reda za koje je nadležan temeljem posebnog zakona, izricao je mandatne kazne i predlagao pokretanje prekršajnog postupka te poduzimao druge radnje za koje je ovlašten prema posebnim propisima.

Općina Novigrad Podravski je na traženje Povjerenstva, dana 5. siječnja 2018.g. dostavila očitovanje, KLASA: 363-02/17-01/02 od 2. siječnja 2018.g., u kojem se, u vezi predmetnih okolnosti, navodi kako koncesiju za prikupljanje, odvoz, zbrinjavanje komunalnog otpada te odvoz otpada sa zelenih otoka na području Općine Novigrad Podravski obavlja trgovačko društvo KOMUNALAC d.o.o. iz Koprivnice, na temelju Ugovora o koncesiji sklopljenog 20. studenog 2015.g. U prilogu očitovanja dostavljena je dokumentacija postupka dodjele koncesije. U očitovanju se nadalje navodi kako uslugu održavanja i čišćenja groblja na području Općine Novigrad Podravski vrše namještenici zaposleni u Jedinstvenom upravnom odjelu Općine Novigrad Podravski. Uslugu odvoza otpada iz groblja koja se nalaze na području Općine Novigrad Podravski vrši trgovačko društvo Piškornica-sanacijsko odlagalište d.o.o., a slijedom ranije sklopljenog ugovora s društvom Prizma VV d.o.o. od 2016.g., koja je pripojena društvu Piškornica-sanacijsko odlagalište d.o.o.

Uvidom u dostavljenu dokumentaciju utvrđeno je da je Općina Novigrad Podravski dana 20. studenog 2015.g. sklopila s trgovačkim društvom KOMUNALAC d.o.o. Ugovor o koncesiji za prikupljanje, odvoz i zbrinjavanje komunalnog otpada na području Općine Novigrad Podravski. Navedeni ugovor sklopljen je temeljem provedenog postupka davanja koncesije i Odluke Općinskog vijeća Općine Novigrad Podravski o odabiru najpovoljnijeg ponuditelja za prikupljanje, odvoz i zbrinjavanje komunalnog otpada na području Općine Novigrad Podravski, KLASA: 363-01/15-01/06 od 6. studenog 2015.g. Koncesija koja je predmet Ugovora daje se na rok od pet godina počevši od 1. prosinca 2015.g. Ugovor o koncesiji

Člankom 13. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan, dužnosnik ne smije obnašati drugu javnu dužnost, osim ako je zakonom drugačije propisano. Stavkom 2. istog članka propisano je da dužnosnici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 90. i 90a Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15. i 123/17) propisano je da općinski načelnik, gradonačelnik, župan i njihovi zamjenici mogu odlučiti hoće li dužnost na koju su izabrani obnašati profesionalno, kojom prilikom ostvaruju pravo na plaću i druga prava iz radnog odnosa, ili volonterski, pri čemu imaju pravo na naknadu za rad.

Slijedom navedenog, Povjerenstvo utvrđuje kako dužnosnik Zdravko Brljek dužnost općinskog načelnika Općine Novigrad Podravski obnaša kao volonter u smislu članka 90a Zakona o lokalnoj i područnoj (regionalnoj) samoupravi te da slijedom navedenog nema zapreka da istovremeno uz obnašanje navedene dužnosti bude zaposlen u drugom subjektu na puno radno vrijeme te da, uz volontersku naknadu, primati i plaću za to radno mjesto. Povjerenstvo pritom napominje kako je dužnosnik Zdravko Brljek okolnost načina obnašanja dužnosti u Općini Novigrad Podravski i zaposlenja u gradu Koprivnici, kao i iznose plaće/volonterske naknade prijavio Povjerenstvu u podnesenom Izvješću o imovinskom stanju dužnosnika.

Povjerenstvo pritom ukazuje na odredbu članka 89. stavka 2. Zakona o lokalnim izborima („Narodne novine“ broj: 144/12. i 121/16.) kojom su propisane nespojive dužnosti općinskog načelnika, gradonačelnika i župana te njihovih zamjenika. Podstavkom 40. propisano je da navedeni dužnosnici za vrijeme obnašanja dužnosti ne mogu biti pročelnik, službenik i namještenik u upravnim odjelima ili službama jedinica lokalne, odnosno područne (regionalne) samouprave. Člankom 90. Zakona o lokalnim izborima propisane su posljedice obnašanja nespojivih dužnosti te je propisano da se osoba koja obnaša nespojivu dužnost može kandidirati za općinskog načelnika, gradonačelnika i župana i njihovih zamjenika, a ako bude izabrana, mora podnijeti ostavku na nespojivu dužnost u roku od osam dana od dana koji slijedi danu proglašenja konačnih rezultat izbora. Ako općinski načelnik, gradonačelnik i župan te njihovi zamjenici ne podnesu ostavku, prestaje im mandat po sili zakona. Povjerenstvo vezano uz navedeno ističe kako primjena i tumačenje odredbi navedenog Zakona nije u nadležnosti Povjerenstva te se podnositelj prijave u tom smislu upućuje na Ministarstvo uprave kao nadležno tijelo.

U odnosu na poslovni odnos Općine Novigrad Podravski s trgovačkim društvom KOMUNALAC d.o.o. Povjerenstvo je utvrdilo kako se isti temelji na Odluci Općinskog vijeća Općine Novigrad Podravski od 6. studenog 2015.g., kao i da dužnosnik Zdravko Brljek u postupku davanja koncesije navedenom društvu 2015.g. nije sudjelovao, budući je koncesija dana u vrijeme kada Zdravko Brljek nije obnašao dužnost u Općini Novigrad Podravski. Nadalje, opis poslova radnog mjesta referent – komunalni redar u Gradu Koprivnica ne obuhvaća i aktivnosti u vezi trgovačkog društva KOMUNALAC d.o.o. u vlasništvu Grada Koprivnice.

Slijedom navedenog, a povodom navoda iz zaprimljene prijave nije utvrđeno postojanje okolnosti koje bi ukazivale da bi dužnosnik Zdravko Brljek svojim postupanjem ili propustom, u odnosu na okolnosti radnog odnosa dužnosnika u Gradu Koprivnici, kao i okolnosti poslovnog odnosa Općine Novigrad Podravski s trgovačkim društvom KOMUNALAC d.o.o. Koprivnica, počinio moguću povredu odredbi ZSSI-a te je Povjerenstvo donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Zdravko Brljek, osobnom dostavom
2. Podnositelj prijave, poštom
3. Objava na internetskoj stranici Povjerenstva
4. Pismohrana